## El festival Sagunt a Escena renova la seua oferta de teatre accessible i involucra el veïnat

*** *Los dos hidalgos de Verona* i *Electra* tindran servici d’accessibilitat per a persones amb diversitat auditiva i visual
* La proposta de mediació ‘Turismointerior Vol#9 Sagunt’ convida el veïnat de Ciutat Vella a participar en un passeig creatiu pel barri**

El festival Sagunt a Escena, organitzat per la Conselleria d’Educació, Cultura, Universitats i Ocupació a través de l’Institut Valencià de Cultura (IVC), col·labora un any més amb Teatre Accessible, l’entitat que oferix servicis de bucle magnètic, so ampliat, subtitulat i audiodescripció per a persones amb dificultat auditiva o visual.

Este és el tercer any que el festival inclou este servici, imprescindible perquè el col·lectiu de persones sordes o amb visió reduïda puga accedir al teatre en les mateixes condicions que la resta de públic.

Els espectacles adaptats d’enguany són *Los dos hidalgos de Verona,* una versió del clàssic de Shakespeare a càrrec de Declan Donellan i la Compañía Nacional de Teatro Clásico, que es representa el 31 de juliol; i *Electra*, nova adaptació del mite protagonitzat per María León i produït pel Festival Internacional de Teatre Clàssic de Mèrida, en escena el 16 d’agost.

Les dos funcions comptaran amb subtitulat adaptat amb la transcripció dels diàlegs, audiodescripció amb veu en *off* que descriu el contingut visual rellevant, bucle magnètic individual per a millorar la nitidesa del so dels usuaris de pròtesis auditives, així com so amplificat amb auriculars.

Per a la directora adjunta d’Arts Escèniques de l’IVC, María José Mora, “és imprescindible, un deure de la institució pública, treballar perquè cada vegada més persones puguen accedir a l’activitat escènica sense importar quines siguen les seues condicions o capacitats. Volem que diferents col·lectius s’acosten al festival, per a fer-ho, a més, en esta edició comencem un programa de mediació amb els veïns i veïnes de Sagunt”.

El programa de Sagunt a Escena 2025 està format per 18 obres, 9 de les quals s’oferixen en el Teatre Romà i altres 9 en altres localitzacions del municipi. De les obres programades, 11 són de companyies valencianes.

**La història la conta la comunitat**

Una de les novetats que enguany oferix el festival és una acció de mediació amb les persones que viuen en l’entorn del Teatre Romà. Veïns i veïnes de Ciutat Vella seran els protagonistes de ‘Turismointerior Vol#9 Sagunt’, una proposta del sevillà David Montero que rescata anècdotes, històries i records de les persones que participen respecte al lloc a on viuen i la comunitat en la qual han crescut.

Durant una setmana Montero extraurà del col·lectiu veïnal vivències per a, amb estes, elaborar un passeig creatiu, coreogràfic i performatiu, pels carrers i places del barri. Els dies 31 de juliol i 1 d’agost, amb dos sessions cada dia, es farà un recorregut conjunt en el qual es posaran en pràctica les pautes treballades; a més, durant el trajecte es podrà escoltar un pòdcast amb diferents continguts extrets durant la setmana de treball conjunt.

**Canals i horaris de venda d’entrades**

La setmana passada van eixir a la venda les entrades dels espectacles del Teatre Romà, que es poden adquirir a través de la [web del festival](https://saguntaescena.ivc.gva.es/). També es poden comprar en la taquilla del Teatre Rialto de València fins al dia 31 de juliol, de dilluns a divendres de 17:00 a 20:00 hores; o els dimecres d’11:00 a 13:00 hores.

Així mateix, estan disponibles del 3 al 5 i del 29 al 31 de juliol en la taquilla que el festival té a l’Ajuntament de Sagunt, en horari de 18:00 a 21:00 hores; i des del dia 1 fins al 23 d’agost, de dijous a dissabtes, de 18:00 a 21:00 hores. Els dies de funció la taquilla estarà oberta des de les 18:00 hores fins a l’inici de l’espectacle.

L’històric monument que acull des de fa quatre dècades esta cita estival oferix dos sectors diferenciats de localitats a través de les càvees A i B, i cada una té un preu de venda al públic. A més, hi ha diferents descomptes disponibles de fins al 50 % per a grups, jubilats, jóvens, persones amb alguna diversitat o col·lectius especials.

Tots els detalls i l’aplicació de descomptes es poden consultar en la web del festival o a través de la [pàgina de taquilla de l’IVC](https://taquilla.ivc.gva.es/es/recintos).

Sagunt a Escena és un festival organitzat per l’Institut Valencià de Cultura amb la col·laboració de l’Ajuntament de Sagunt i l’àrea de teatres de la Diputació de València. Esta 42 edició se celebra del 31 de juliol al 23 d’agost de 2025 en el Teatre Romà i altres espais de Sagunt.

Fecha: 27/06/2025